Title: Text Predkladacej správy upravený J
Author: jmaxianova
Last saved by: Filippova Anna
Company: MFSR

PREDKLADACIA  SPRÁVA

Predkladaný materiál obsahuje návrh štatútu Rady vlády SR  pre inovácie (ďalej len „návrh štatútu“).

Aj keď na Slovensku bolo v minulosti vytvorených niekoľko stratégií budovania inovačného systému či vedomostnej ekonomiky, žiadna z nich nebola zatiaľ dostatočne úspešne implementovaná. Aby sa udržalo tempo reforiem a prekonal prirodzený inštitucionálny odpor, je nevyhnutné, aby mal proces budovania vedomostnej ekonomiky politickú podporu na národnej a regionálnej úrovni, a aby boli jednotlivé iniciatívy efektívne politicky koordinované a poháňané nielen v dobe písania akčných plánov, ale aj po celú dobu ich následnej implementácie.

Predkladaný materiál navrhuje vytvoriť za účelom koordinácie budovania vedomostnej ekonomiky Inovačnú radu vlády. Rade bude predsedať podpredseda vlády a minister financií a členmi budú minister hospodárstva, minister školstva, vedy, výskumu a športu, minister zahraničných vecí a splnomocnenci vlády SR pre vedomostnú ekonomiku a pre informatizáciu spoločnosti. Úlohou rady bude koordinovať prípravu akčných plánov budovania vedomostnej ekonomiky, dohliadať na ich implementáciu, sledovať plnenie kvalitatívnych a kvantitatívnych cieľov a rozhodovať o ďalšom smerovaní inovačnej politiky Slovenskej republiky. 

Efektívne budovanie vedomostnej ekonomiky však vyžaduje aj aktívne zapojenie ďalších dôležitých aktérov. Klasický model trojitej závitnice  („triple helix“) predpokladá spojenie predstaviteľov vedy, súkromného sektora a miestnej samosprávy. Je preto veľmi dôležité, aby aj títo aktéri mali možnosť ovplyvňovať smerovanie vedomostnej ekonomiky na Slovensku a poskytovať rade vlády pre inovácie lokálne informácie, ktoré sú pre jej správne rozhodovanie kriticky dôležité. Činnosť rady vlády pre inovácie preto podporí odborný výbor, ktorého členmi budú predstavitelia vysokých škôl, SAV, SAPV, Agentúry na podporu výskumu a vývoja, samosprávnych krajov a súkromného a tretieho sektora.

Návrh štatútu bol predmetom medzirezortného pripomienkového konania, počas ktorého bolo uznesených 61 pripomienok z toho 1 zásadná. Väčšina  pripomienok, vrátané jednej zásadnej, bola prijatá.  Návrh sa predkladá na schválenie vláde a odporúča sa ho prijať.